《九折坂》
清代·允礼

蜀险历益奇，卬崃扩西臂。昔年峻坂名，九折今躬莅。

冰凌夏犹结，况躔婺女次。鞚冻支策登，列骑束如猬。

鼓勇跻其颠，雺雾开目眦。群山次第出，俯瞰等平地。

豁达关徼通，华羌指掌视。如披枕秘书，标新复领异。

作者简介：（?—1738）圣祖第十七子，世宗即位后改允礼。雍正初封果郡王，寻进亲王，管户部。高宗即位，命总理事务，管刑部。卒谥毅。有《春和堂诗集》、《静远斋诗集》、《奉使行纪》等。